HELSINGØR (Ekstra Bladet): Det var ganske sigende, at Pierre-Emile Højbjerg med sin prægtige udligning i forrige weekends kamp mod Mönchengladbach var manden, der igangsatte det store comeback, som i sidste ende sørgede for tre point til Augsburg og deraf en historisk femteplads i Bundesligaen.

For lejeopholdet har været en succes for midtbanespilleren, der har kontrakt med Bayern München ind til 2018 og efter opgaverne med landsholdet også ventes at vende retur til de nykårede tyske mestre.

- Det har været ret exceptionelt. Jeg kommer fra Bayern München og tror egentlig, at jeg træder et skridt ned, men også her (I Augsburg, red.) ender jeg med at spille med om det sjove. Vi får et godt resultat og en historisk placering, og det er jo altid positivt at være en del af noget historisk, siger Højbjerg om de seneste måneders succes.

Ønsket af topklubber: Agent lukker ned om Højbjerg

Præstationerne har givet genlyd i Tyskland, hvor Højbjergs niveau ikke er gået ubemærket hen. Senest har der været forlydender om interesse fra storklubberne Dortmund og Leverkusen, men i forhold til den sammenkobling, er den 19-årige profil fåmælt.

- Det må du tale med min agent om, siger Højbjerg.

Men hvad tænker du om det, nu når jeg siger det til dig? Er det et skulderklap?

- Det er altid positivt, når der er interesse. Så det er selvfølgelig rart, siger han.

Bayern München har naturligvis også haft Højbjerg radaren, mens danskeren har modnet sig hos liga-konkurrenterne, og ifølge hovedpersonen har storklubben været glade for det, der er blevet observeret.

Pierre-Emile Højbjerg er en eftertragtet herre (Foto: Augsburg Allgemeine)

- Jeg har været i kontakt med Bayern af og til. Der har været samtaler med den tekniske direktør Michael Reschke og sportsdirektør Matthias Sammer. Og jeg skal faktisk ringe til Sammer i aften, og så må vi snakke lidt om tingene, siger Højbjerg.

- Der har været løbende kontakt. Man hører fra hinanden af og til, og det er naturligt. De har været glade for min udvikling hernede. Jeg har fået positive tilbagemeldinger, så det er altid rart. Nu kigger jeg frem med landsholdet og koncentrer mig ikke om, hvad der er sket eller skal ske i forhold til klubfremtiden.

Se også: Højbjerg: Tager jeg hjem, bliver det kun Brøndby

Som det ser ud nu skal Højbjerg dog tilbage til Bayern München, hvor kampen om pladserne på midtbanen ikke synes at være mindre, end tilfældet var, da han tog af sted i januar. Og selv har hovedpersonen da heller ikke gjort sig de store overvejelser omkring, hvad der vil være nok til, at han udfordringen op og tager en sæson hos mestrene, hvor spilletid kan blive et problem.

- Det er ikke mig, der kan stå og sige ’ja’ eller ’nej’. Det er dem, som står med beslutningerne og kortene på hånden. Jeg ved bare, at jeg har gjort mit for at spille mig ind i varmen, men jeg er ikke træner eller sportsdirektør, siger Højbjerg.

Se også: Så tæt bliver det: Sådan stemmer de til FIFA-valget